b'\n_START_ARTICLE_\nChartreuse (lik\xc3\xb6\xc3\xb6ri)\n_START_SECTION_\nHistoria\n_START_PARAGRAPH_\nPerim\xc3\xa4tiedon mukaan Chartreusen tarina alkaa vuodesta 1605, kun kartusiaanimunkit ottivat vastaan Pariisin Vauvertissa (nykyisen Jardin de Luxembourgin sijoilla) Ranskan marsalkka Fran\xc3\xa7ois-Annibal d\xe2\x80\x99Estr\xc3\xa9es\xe2\x80\x99lt\xc3\xa4 k\xc3\xa4sikirjoituksen, johon oli kirjoitettu resepti, jonka nimi oli \xc3\x89lixir de Longue Vie (\xe2\x80\x9dpitk\xc3\xa4n el\xc3\xa4m\xc3\xa4n eliksiiri\xe2\x80\x9d)._NEWLINE_Monimutkaista resepti\xc3\xa4 ei otettu heti kokonaan k\xc3\xa4ytt\xc3\xb6\xc3\xb6n. Grenoblen l\xc3\xa4hell\xc3\xa4 sijaitsevan Grande-Chartreuse-luostarin apteekkari veli J\xc3\xa9r\xc3\xb4me Maubec teki kuitenkin reseptill\xc3\xa4 kokeita, ja vuonna 1737 h\xc3\xa4n onnistui valmistamaan eliksiiri\xc3\xa4. Sit\xc3\xa4 myi muulin sel\xc3\xa4ss\xc3\xa4 matkaa tehnyt munkki, joten myynti rajoittui l\xc3\xa4hist\xc3\xb6ll\xc3\xa4 sijaitseviin Grenoblen ja Chamb\xc3\xa9ryn kaupunkeihin, joissa juomasta tuli suosittu. Alkuper\xc3\xa4isell\xc3\xa4 reseptill\xc3\xa4 valmistettua eliksiiri\xc3\xa4 myyd\xc3\xa4\xc3\xa4n edelleen nimell\xc3\xa4 \xc3\x89lixir V\xc3\xa9g\xc3\xa9tal de la Grande Chartreuse._NEWLINE_Kartusiaanimunkit kehittiv\xc3\xa4t eliksiirist\xc3\xa4 pian omintakeisen makuisen digestiivin, mutta alkuper\xc3\xa4isen reseptin pohjalta kehitetty\xc3\xa4 vihre\xc3\xa4\xc3\xa4 Chartreusea alettiin myyd\xc3\xa4 vasta vuonna 1764 terveyslik\xc3\xb6\xc3\xb6rin\xc3\xa4._NEWLINE_Ranskan suuren vallankumouksen aikana kartusiaanimunkit hajaantuivat vainoja paetakseen, ja t\xc3\xa4ll\xc3\xb6in my\xc3\xb6s Chartreusen tuotanto keskeytyi. Munkit onnistuivat kuitenkin s\xc3\xa4ilytt\xc3\xa4m\xc3\xa4\xc3\xa4n salaisen reseptin: yksi pappismunkeista kuljetti k\xc3\xa4sikirjoitusta mukanaan, ja sen kopio j\xc3\xa4tettiin ainoan luostariin j\xc3\xa4\xc3\xa4neen munkin s\xc3\xa4ilytett\xc3\xa4v\xc3\xa4ksi. Ensiksi mainittu vangittiin kuitenkin Bordeaux\xe2\x80\x99ssa, ja h\xc3\xa4n antoi k\xc3\xa4sikirjoituksen toiselle munkkikunnan j\xc3\xa4senelle, joka vuorostaan luovutti sen grenoblelaiselle Liotard-nimiselle apteekkarille. Liotard l\xc3\xa4hetti k\xc3\xa4sikirjoituksen Napoleon I:n sis\xc3\xa4ministeri\xc3\xb6\xc3\xb6n, joka vaati n\xc3\xa4ht\xc3\xa4v\xc3\xa4kseen kaikki salaiset l\xc3\xa4\xc3\xa4kereseptit, mutta k\xc3\xa4sikirjoitus palautettiin hyl\xc3\xa4tty-merkinn\xc3\xa4ll\xc3\xa4 varustettuna. Liotardin kuoltua k\xc3\xa4sikirjoitukset palautettiin luostariin, jonne munkit olivat palanneet vuonna 1816, ja Chartreusen tuotanto saattoi alkaa uudelleen._NEWLINE_Lik\xc3\xb6\xc3\xb6rin miedompi versio, keltainen Chartreuse, tuotiin myyntiin vuonna 1838. Fourvoirieen Saint-Laurent-du-Pontin kyl\xc3\xa4\xc3\xa4n rakennettiin vuonna 1860 tislaamo, jossa alettiin valmistaa keltaista ja vihre\xc3\xa4\xc3\xa4 Chartreusea. My\xc3\xb6s valkoinen Chartreuse kuului valikoimaan vuosina 1860\xe2\x80\x931880 (43-prosenttisena) ja 1886\xe2\x80\x931900 (37-prosenttisena)._NEWLINE_Kartusiaanimunkit karkotettiin Ranskasta uudelleen vuonna 1903. He veiv\xc3\xa4t lik\xc3\xb6\xc3\xb6rin reseptin menness\xc3\xa4\xc3\xa4n ja perustivat uuden tislaamonsa Espanjan Tarragonaan. Tislaamo rakennettiin Pla\xc3\xa7a dels Infants -aukiolle sataman ja rautatieaseman l\xc3\xa4heisyyteen. Chartreusea valmistettiin edelleen samalla nimell\xc3\xa4 ja samanlaisella etiketill\xc3\xa4 varustettuna, mutta lis\xc3\xa4yksen\xc3\xa4 oli maininta \xe2\x80\x9dliqueur fabriqu\xc3\xa9e \xc3\xa0 Tarragone par les p\xc3\xa8res chartreux\xe2\x80\x9d (kartusiaaniveljien Tarragonassa valmistama lik\xc3\xb6\xc3\xb6ri). Ranskassa t\xc3\xa4m\xc3\xa4 Espanjassa valmistettu lik\xc3\xb6\xc3\xb6ri tunnettiin nimell\xc3\xa4 Tarragone._NEWLINE_Ranskan hallitus takavarikoi kartusiaanimunkkien ranskalaisen omaisuuden ja yritti k\xc3\xa4ynnist\xc3\xa4\xc3\xa4 uudelleen Fourvoirien tislaamon toiminnan. Chartreuse-nimen k\xc3\xa4ytt\xc3\xb6oikeus annettiin Compagnie Fermi\xc3\xa8re de la Grande-Chartreuse -yhti\xc3\xb6lle, mutta lukuisista yrityksist\xc3\xa4 huolimatta oikeanlaista lik\xc3\xb6\xc3\xb6ri\xc3\xa4 ei onnistuttu valmistamaan. Yhti\xc3\xb6 joutui taloudellisiin vaikeuksiin, ja vuonna 1927 se ajautui vararikkoon. Voironilaiset liikemiehet ostivat yhti\xc3\xb6n osakkeet pilkkahintaan ja l\xc3\xa4hettiv\xc3\xa4t ne lahjana kartusiaaneille. Munkit saivat n\xc3\xa4in kauppanimen takaisin k\xc3\xa4ytt\xc3\xb6\xc3\xb6ns\xc3\xa4 Ranskassa vuonna 1929. He olivat jo vuonna 1921 asettuneet takaisin Ranskaan hallituksen hiljaisella hyv\xc3\xa4ksynn\xc3\xa4ll\xc3\xa4, ja he valmistivat Marseilleen sijoitetussa tislaamossa lik\xc3\xb6\xc3\xb6ri\xc3\xa4\xc3\xa4n nimell\xc3\xa4 Tarragone._NEWLINE_Fourvoirien tislaamo tuhoutui maanvy\xc3\xb6rym\xc3\xa4ss\xc3\xa4 vuonna 1935 joulukuun 5. p\xc3\xa4iv\xc3\xa4n vastaisena y\xc3\xb6n\xc3\xa4. Kypsytyskellarit eiv\xc3\xa4t k\xc3\xa4rsineet suuria vahinkoja, ja tankeissa kypsynyt lik\xc3\xb6\xc3\xb6ri saatiin pelastetuksi. Vaikka lain mukaan kartusiaanimunkit olivat edelleen maasta karkoitettuja, hallitus m\xc3\xa4\xc3\xa4r\xc3\xa4si armeijan insin\xc3\xb6\xc3\xb6rej\xc3\xa4 tislaamon j\xc3\xa4lleenrakennust\xc3\xb6ihin. Uusi tislaamo sijoitettiin 25 kilometrin p\xc3\xa4\xc3\xa4h\xc3\xa4n luostarista Voironiin l\xc3\xa4helle lik\xc3\xb6\xc3\xb6rin aiempaa valmistuspaikkaa, jossa se oli ollut vuonna 1860._NEWLINE_Toisen maailmansodan j\xc3\xa4lkeen hallitus poisti karkotusm\xc3\xa4\xc3\xa4r\xc3\xa4yksen, jolloin kartusiaanit saivat takaisin kansalaisoikeutensa Ranskassa. Chartreusen tuotanto lakkautettiin Tarragonassa vuonna 1989, ja siit\xc3\xa4 l\xc3\xa4htien sit\xc3\xa4 on valmistettu yksinomaan Voironissa.\n_START_SECTION_\nValmistus\n_START_PARAGRAPH_\nNyky\xc3\xa4\xc3\xa4n lik\xc3\xb6\xc3\xb6rej\xc3\xa4 valmistetaan Voironissa. Valmistuksessa k\xc3\xa4ytet\xc3\xa4\xc3\xa4n kahden La Grande Chartreuse -luostarin munkin tekem\xc3\xa4\xc3\xa4 kasvi- ja yrttiseosta. Chartreusen tarkka resepti on salaisuus, ja sen tiet\xc3\xa4v\xc3\xa4t vain ne kaksi munkkia, jotka valmistavat kasvi- ja yrttiseoksen. Resepti ei ole patentoitu, joten sen patentti ei voi vanhentua, mik\xc3\xa4 varmistaa kartusiaanimunkkien monopolin s\xc3\xa4ilymisen. Vuodesta 1970 l\xc3\xa4htien Chartreuse-lik\xc3\xb6\xc3\xb6rien pakkauksesta, mainonnasta ja myynnist\xc3\xa4 on vastannut Chartreuse Diffusion -niminen yritys._NEWLINE_Chartreusen valmistustapa ei ole kokonaan tunnettu. Se kuitenkin tiedet\xc3\xa4\xc3\xa4n, ett\xc3\xa4 sen valmistuksessa ei k\xc3\xa4ytet\xc3\xa4 ollenkaan keinotekoisia lis\xc3\xa4aineita. Reseptin 130 kasvia laitetaan ensin likoamaan viiniryp\xc3\xa4leist\xc3\xa4 valmistettuun alkoholiin, mink\xc3\xa4 j\xc3\xa4lkeen ne tislataan. Lopputuloksena saatavaan nesteeseen lis\xc3\xa4t\xc3\xa4\xc3\xa4n tislattua hunajaa ja sokerilient\xc3\xa4. Lik\xc3\xb6\xc3\xb6rit j\xc3\xa4tet\xc3\xa4\xc3\xa4n sen j\xc3\xa4lkeen pitk\xc3\xa4ksi aikaa kypsym\xc3\xa4\xc3\xa4n tynnyreihin. Tynnyrit on valmistettu tammesta, joka on per\xc3\xa4isin joko Ven\xc3\xa4j\xc3\xa4lt\xc3\xa4, Unkarista tai Keski-Ranskan etel\xc3\xa4osassa sijaitsevasta Allier\xe2\x80\x99n departementista. Vihre\xc3\xa4n Chartreusen v\xc3\xa4ri tulee klorofyllist\xc3\xa4, kun taas keltaisen v\xc3\xa4ri on per\xc3\xa4isin sahramista. Klorofylli ja sahrami ovat siis n\xc3\xa4iden kahden Chartreusen luonnollisia v\xc3\xa4riaineita._NEWLINE_Chartreuse on yh\xc3\xa4 Tarragonen perinteinen lik\xc3\xb6\xc3\xb6ri ja osa Santa Tecla -juhlan juomaa, jota nimitet\xc3\xa4\xc3\xa4n mamadetaksi. Mamadeta sis\xc3\xa4lt\xc3\xa4\xc3\xa4 vihre\xc3\xa4\xc3\xa4 Chartreusea, keltaista Chartreusea ja sitruunalimonadia. Lik\xc3\xb6\xc3\xb6rist\xc3\xa4 on tullut entist\xc3\xa4 suositumpi sen j\xc3\xa4lkeen kun sen valmistus siell\xc3\xa4 lopetettiin. Siit\xc3\xa4 on tullut jopa ker\xc3\xa4ilykohde._NEWLINE_Voironin tislaamo on auki yleis\xc3\xb6lle, kuten kypsytyskellarikin, joka on maailman suurin lik\xc3\xb6\xc3\xb6rien kypsytyskellari (164 metri\xc3\xa4 pitk\xc3\xa4). Tislaamossa valmistetaan my\xc3\xb6s muita alkoholijuomia: G\xc3\xa9n\xc3\xa9pi-lik\xc3\xb6\xc3\xb6ri\xc3\xa4, saksanp\xc3\xa4hkin\xc3\xb6ist\xc3\xa4 valmistettua eau de noix -lik\xc3\xb6\xc3\xb6ri\xc3\xa4, hedelm\xc3\xa4lik\xc3\xb6\xc3\xb6rej\xc3\xa4 ja Gentian-lik\xc3\xb6\xc3\xb6ri\xc3\xa4.'